Diari Oficial de la Generalitat Valenciana


Sumari del DOGV 4454, del 06-03-2003 (2003/1712)

RESOLUCIÓ d'11 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Generalitat Valenciana (Conselleria de Cultura i Educació) i l'Ajuntament de Xàbia per a la transformació en professional del Conservatori Elemental de Música de titularitat municipal d'eixa localitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4454

Data del DOGV
:   06-03-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/1712


Data del document
:   11-02-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura i Educació
    * Xàbia
    * música
    * administració local
    * centre d'ensenyament
    * cooperació administrativa

RESOLUCIÓ d'11 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Generalitat Valenciana (Conselleria de Cultura i Educació) i l'Ajuntament de Xàbia per a la transformació en professional del Conservatori Elemental de Música de titularitat municipal d'eixa localitat. [2003/X1712]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura i Educació) i l'Ajuntament de Xàbia, el 23 de desembre de 2002, un Conveni per a la transformació en professional del Conservatori Elemental de Música de titularitat municipal d'eixa localitat, i en compliment del que estableix la clàusula novena del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0019/2003, i que figura com a annex d'aquesta resolució.
  
València, 11 de febrer de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni entre la Generalitat Valenciana (Conselleria de Cultura i Educació) i l'Ajuntament de Xàbia, per a la transformació en professional del conservatori elemental de música de titularitat municipal d'eixa localitat.
  
València, 23 de desembre de 2002
  
REUNITS
  
D'una banda, l'Honorable senyor Manuel Tarancón Fandos, conseller de Cultura i Educació de la Generalitat Valenciana, facultat per al present acte mitjançant acord adoptat pel Govern Valencià en la reunió del dia 15 d'octubre de 2002.
  
D'altra part, el senyor Jaime Sapena Gual, alcalde'president de l'Ajuntament de Xàbia, facultat per al present acte per l'acord del ple de l'Ajuntament de 27 de juny de 2002, assistit pel senyor secretari de la corporació.
  
MANIFESTEN
  
1. L'Ajuntament de Xàbia titular del Conservatori Elemental de Música de l'esmentada localitat, domiciliat fins ara a l'avinguda de Joan Carles I nº 55, i número de codi 55828510, acordà sol·licitar la reclassificació com a professional de dit Conservatori, traslladant les instal·lacions a un nou domicili, dins del marc educatiu de la Llei Orgànica 1/1990, de 3 d'octubre d'Ordenació General del Sistema Educatiu.
  
2. El centre va ser classificat com a Conservatori Elemental de Música mitjançant el Conveni de 22 d'abril de 1997 entre la Generalitat Valenciana i l'Ajuntament.
  
3. La Direcció General de Centres Docents, en la seua Resolució de 20 de juny de 2001, va aprovar la proposta d'instal·lacions i ús educatiu dels espais reflectits en la documentació tècnica presentada pel titular per a obtindre la reclassificació del centre com a professional, amb canvi de domicili a les dependències de l'IES Antoni Llidó, dintre d'un horari no coincident amb el funcionament d'este.
  
4. La Direcció Territorial d'Alacant ha emés proposta favorable al que es sol·licita, a la vista dels informes de la Inspecció Educativa i la Unitat Tècnica.
  
La Llei Orgànica 8/1985, de 3 de juliol, reguladora del Dret a l'Educació en la disposició addicional 2.2 i el Reial Decret 389/1992, en la disposició transitòria sèptima, apartat 2, establixen que el reconeixement de la validesa acadèmica oficial dels centres públics d'ensenyaments artístics no estatals es realitzarà per conveni entre aquests i l'administració Educativa.
  
Per tot això, en virtut de les competències que atorga el Reial Decret 2.093/83, de 28 de juliol sobre traspàs de funcions i servicis de l'administració de l'Estat a la Generalitat Valenciana en matèria d'Educació, i la Llei 7/1985, de 2 d'abril, reguladora de les Bases de Règim Local, la Conselleria de Cultura i Educació i l'Ajuntament de Xàbia acorden subscriure el present conveni d'acord amb les següents,
  
CLÀUSULES
  
Primera
  
S'acorda la reclassificació com a professional del Conservatori Elemental de Música de Xàbia, codi 32464949, amb canvi de domicili al Camí dels Canons nº 22, en les instal·lacions de l'IES Antoni Llidó (a partir de les 17 h.).
  
Segona
  
El Conservatori Professional de Música de Xàbia, impartirà, amb reconeixement oficial i plenes facultats acadèmiques, els ensenyaments previstos en la Llei Orgànica 1/1990, de 3 d'octubre, corresponents a les especialitats de grau elemental i mitjà següents: Piano, Violí, Viola, Violoncel, Contrabaix, Flauta Travessera, Oboè, Clarinet, Saxòfon, Trompa, Trompeta, Trombó, Tuba, Fagot, Percussió i Guitarra, amb una capacitat de 200 llocs escolars per al grau elemental i 180 per al grau mitjà.
  
Així mateix, impartirà la resta d'assignatures obligatòries previstes en els currículums de grau mitjà i elemental que, per a cadascuna de les especialitats assenyalades, assenyala el Decret 151/1993, de 17 d'agost de Govern Valencià.
  
A efectes administratius, i exclusivament quant als ensenyaments de grau mitjà, el Conservatori Professional de Música de Xàbia queda adscrit al Conservatori Professional de Música Tenor Cortís, de Dénia (número de codi 91783416).
  
Tercera
  
Correspon al titular del Conservatori Professional de Música de Xàbia, la dotació pressupostària necessària per a les despeses derivades de personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura i Educació per a la concessió de subvencions als centres públics d'ensenyaments de música.
  
Quarta
  
El Conservatori Professional de Música de Xàbia, se sotmetrà a l'autoritat de la Conselleria de Cultura i Educació i de la Inspecció Educativa en aquells supòsits previstos al Decret 180/1992, de 10 de novembre, del Govern Valencià pel qual es regulen l'organització i funcions de la Inspecció Educativa de la Comunitat Valenciana i s'establix el sistema d'accés i permanència en l'exercici.
  
Quinta
  
El titular del Conservatori es compromet a:
  
a) Complir allò que establix el títol segon, pel que fa als òrgans de govern dels centres públics, de la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents.
  
b) Complir els requisits establits en l'article segon apartat 2 del Decret 2618/1966, de 10 de setembre, sobre reglamentació general de Conservatoris de Música (BOE de 24 d'octubre) i en el Reial Decret 389/1992, de 15 d'abril, pel qual s'establixen els requisits mínims dels centres que impartixen ensenyaments artístics.
  
c) Que els plans d'estudis, programes, dedicació horària, nivells i sistema d'avaluació que s'hagen de desenrotllar siguen els establits en la legislació vigent: Reial Decret 756/1992 de 26 de juny, Decret 151/1993, de 17 d'agost, del Govern Valencià modificat pels decrets 94/94, de 24 de maig, 72/96 de 2 d'abril i 216/97, de 30 de juliol.
  
d) Seguir les directrius acadèmiques de l'administració educativa per als centres dependents de la Conselleria de Cultura i Educació, pel que fa a l'organització escolar del conservatori, i a presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura i Educació les modificacions d'horari i els canvis de professorat que puguen produir-se, i adjuntar-hi els documents que justifiquen el compliment de la titulació exigida al nou professorat.
  
e) La custòdia d'actes, expedients d'alumnes, registres de correspondència oficial i els documents de caràcter administratiu que es generen en virtut de les facultats que se li confereixen.
  
Sexta
  
Els efectes d'este conveni s'entendran referits a partir de l'inici del curs acadèmic 2001/02 pel que fa al reconeixement dels nous ensenyaments que s'implanten.
  
Sèptima
  
Les modificacions que es produïsquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tindre el centre, caldrà que siguen notificades a l'administració educativa, la qual instruirà el corresponent expedient, el qual es tramitarà conformement al procediment regulat al Capítol III del Reial Decret 321/1994, de 25 de febrer (BOE de 6 d'abril), finalitzant per Orde del conseller de Cultura i Educació.
  
Octava
  
El present conveni tindrà una duració indefinida, no obstant això podrà ser extingit, per qualsevol de les causes següents:
  
a. Per mutu acord de les parts
  
b. Per incompliment de les obligacions assumides per l'Ajuntament de Xàbia.
  
c. Per denúncia d'una de les parts, sempre que hi haja un avís previ de, com a mínim, sis mesos abans de l'inici del curs acadèmic en el qual s'haja d'extingir.
  
d. Per canvi de titularitat del centre o cessament de les activitats
  
Dita extinció sortirà efecte a partir de la fi del curs en què es donen les causes esmentades.
  
En els supòsits previstos en els punts b) i d) l'extinció requerirà la comunicació prèvia de la Conselleria al titular del Conservatori.
  
Novena
  
El present conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.
  
Com a prova de conformitat i perquè en quede constància, les dues parts firmen el present conveni al lloc i la data consignats anteriorment.
  
El conseller de Cultura i Educació,
  
MANUEL TARANCÓN FANDOS
  
L'alcalde'president de l'Ajuntament de Xàbia,
  
JAIME SAPENA GUAL